Colorado Avalanchen tuikkivan suomalaistähden Mikko Rantasen sopimus loppuu kesällä.

NHL:n tähdistöpelissäkin nähty Mikko Rantanen nousee kesällä todennäköisesti Suomen kovapalkkaisimmaksi jääkiekkoilijaksi. AOP

Tulokassopimuksella maaleja ja pisteitä hirmuiseen tahtiin mättävä TPS-kasvatti Mikko Rantanen saa kesällä tuntuvan palkankorotuksen.

Colorado Avalanche yritti jo syksyllä kiinnittää ykkösketjun laiturinsa pitkällä sopimuksella, mutta Rantasen leiri sanoi ”kiitos ei” ja päätti laittaa neuvottelut jäihin loppukauden ajaksi.

Se on osoittautumassa erinomaiseksi valinnaksi, sillä Rantanen on tehtaillut tällä kaudella jo 23+51=74 pistettä vain 51 ottelussa.

TSN:n kiekkotoimittaja Darren Dreger teki mielenkiintoisen paljastuksen vieraillessaan Buffalon paikallisradion WGR 550:n kiekkolähetyksessä perjantaina.

– Minulla on iso tarina kerrottavana Mikko Rantasesta, Dreger pohjusti.

– En ole kriittinen Joe Sakicia (Avalanchen GM) tai seurajohtoa kohtaan. Mutta uskoakseni keskusteluissa Rantasen leirin kanssa ennen kauden alkua Colorado Avalanche oli valmis tarjoamaan kuusi miljoonaa (dollaria) tai hieman yli kuusi miljoonaa (kaudessa).

Rantanen on tällä hetkellä NHL:n pistepörssissä viidentenä, joten radiolähetyksessä lukua pidettiin alhaisena.

– Voi hyvänen aika. Se oli vähän silloin ja nyt se on täysin absurdi. Sen jälkeen saattoi olla hieman vuoropuhelua, epämuodollista tai ei, jossain vaiheessa kautta, jossa Colorado oli myöntymässä noin kahdeksaan (miljoonaan). No, kahdeksan ei tule riittämään, Dreger sanoo.

Dreger uskoo Toronton Auston Matthewsin tulevan jatkosopimuksen määrittävän standardin.

– En usko, etteikö Mikko Rantanen voisi aivan hyvin vaatia - en tiedä - 11 miljoonaa tai 12 miljoonaa, Dreger arvioi.

Tällä kaudella NHL:ssä pelaa kahdeksan pelaajaa, joiden keskimääräinen vuosipalkka ylittää kymmenen miljoonaa dollaria. Listan kärjessä on Edmonton Oilersin Connor McDavid, joka tienaa kaudessa keskimäärin 12,5 miljoonaa.